b'\n_START_ARTICLE_\nKrvavo jezero\n_START_SECTION_\nOpis\n_START_PARAGRAPH_\nSlovensko ime \xe2\x80\x9cKrvavo jezero\xe2\x80\x9d izhaja iz ogrskega imena za jezero. V stari mad\xc5\xbear\xc5\xa1\xc4\x8dini so jezero imenovali namre\xc4\x8d \xe2\x80\x9cVeres-t\xc3\xb3\xe2\x80\x9d (v sedanjem jeziku \xe2\x80\x9eV\xc3\xa9res-t\xc3\xb3\xe2\x80\x9d), kar bi pomenilo \xe2\x80\x9eKrvavo jezero\xc2\xab. V okolici \xc5\xbeivijo po ve\xc4\x8dini Mad\xc5\xbeari, ki danes imenujejo jezero mad\xc5\xbearsko Gyilkos-t\xc3\xb3 \xe2\x80\x93 kar pomeni \xe2\x80\x9cJezero-Morilec\xe2\x80\x9d ali\xc2\xa0\xc2\xbbMorilsko jezero\xc2\xab; Romuni pa romunsko Lacul Ro\xc8\x99u pomeni \xe2\x80\x9cRde\xc4\x8de jezero\xe2\x80\x9d. Jezero se nahaja v Vzhodnih Karpatih v okraju Harghita . Ime\xc2\xa0\xc2\xbbRde\xc4\x8de jezero\xc2\xab\xc2\xa0oziroma\xc2\xa0\xc2\xbbKrvavo jezero\xc2\xab\xc2\xa0izhaja iz rde\xc4\x8de barve jezerskega dna, ki prihaja od \xc5\xbeelezove rude. Spada v ob\xc4\x8dino Gheorgheni (mad\xc5\xbearsko Gyergy\xc3\xb3szentmikl\xc3\xb3s).\n_START_SECTION_\nZgodovina\n_START_PARAGRAPH_\nJezero je nastalo 1837, ko je s sosednjega gorovja zgrmelo v dolino skalovje in zaprlo izhod potokom. Jezero se zmanj\xc5\xa1uje in pu\xc5\xa1\xc4\x8da za seboj manj\xc5\xa1a plitva jezerca ali bajerje. Nad Morilskim jezerom se dviga na severu 1344 m visoko skalovje Kis-Coh\xc3\xa1rda. Naselja okrog Morilskega jezera spadaja gospodarsko pod Harghito (beri: Hargita).\n_START_SECTION_\nLegende o nastanku jezera\n_START_PARAGRAPH_\nNeko\xc4\x8d je \xc5\xbeivela v okolici Miklav\xc5\xbeevega trga \xc4\x8dudovito lepa deklica - Lon\xc4\x8darjeva Estera  Njeni lasje so bili trnuljasto-\xc4\x8drni, o\xc4\x8di sivozelene, postava kot v vetru nihajo\xc4\x8di ponosni topol. Nekega son\xc4\x8dnega julijskega dopoldneva se je Estera napotila na sejem v Miklav\xc5\xbeev trg. Tam se je sre\xc4\x8dala s tako \xc4\x8dednim fantom, ki je s stiskom svojih dlani iztisnil iz medveda dih, in ki je najbolj ganljivo piskal na pi\xc5\xa1\xc4\x8dalko v celi okolici, a bil je tudi mojster za vse: znal je izdelovati celo vozove. Kakor hitro sta se spogledala \xe2\x80\x93 ker ljubezen pride hitro in zajame srce kot blisk \xe2\x80\x93 sta se vzljubila. Fant je poleg svetle poga\xc4\x8de kupil Esteri nebesno-modro svileno ruto in jo zaprosil, naj bo njegova izvoljenka. Nista se pa mogla poro\xc4\x8diti, ker so mladeni\xc4\x8da vpoklicali k vojakom. Dekle je zvesto \xc4\x8dakala svojega ljubimca._NEWLINE_Ob ve\xc4\x8derih, ko je sonce za\xc5\xa1lo za gore, se je odpravila z glinenim vr\xc4\x8dem pod bore k tolmun\xc4\x8dku in tam vzdihovala ure in ure za izvoljencem svojega srca. \xc5\xa0e bli\xc5\xbenjim goram se je omeh\xc4\x8dalo srce od njenih vzdihujo\xc4\x8dih, prelepih \xc5\xbealostink._NEWLINE__NEWLINE_Zgodilo pa se je neke nedelje popoldne, da je opazil Estero na njeni poti razbojni\xc5\xa1ki poglavar. \xc4\x8cudovito lepo dekle je zgrabil in potegnil k sebi v sedlo ter odpeketal z njo kot vihar pod Oltarno skalo, kjer je med skalami tiso\xc4\x8derih oblik imel svoj brlog. Esteri je obljubljal zlato in srebro, hotel ji je zgraditi biserno pala\xc4\x8do, samo da bi ga vzljubila. Toda mlado dekle ni vra\xc4\x8dalo razbojniku njegove ljubezni. \xc5\xa0e vedno je \xc4\x8dakalo na prej\xc5\xa1njega ljubega, kadar je vzhajalo sonce in kadar je svet zaprl svoje o\xc4\x8di._NEWLINE__NEWLINE_Ko je ropar to opazil, se je razhudil in je hotel Estero prisiliti, da bi postala njegova \xc5\xbeena. Estera je zakri\xc4\x8dala na pomo\xc4\x8d k nemim pri\xc4\x8dam, visokim goram. Skale so razumele njen krik in so to julijsko no\xc4\x8d odgovorile z nebo in zemljo pretresajo\xc4\x8dim potresom. Lil je de\xc5\xbe, cikajo\xc4\x8di bliski so razsvetljevali svin\xc4\x8deno-temno no\xc4\x8d. Ob zori so s stra\xc5\xa1nim bobnenjem velikanske skale zdrvele v globino, in ogromen zemeljski plaz je pod seboj pokopal vse: dekle, razbojnika, pa tudi travo, grmovje in drevje._NEWLINE__NEWLINE_Ob zarji zadnje julijske nedelje so prvi \xc5\xbearki pozlatili s skalami pokrito dolino. Sotesko, kjer je v\xc4\x8deraj \xc5\xa1e \xc5\xbeuborel Krvavi potok s svojo kristalno-\xc4\x8disto vodo, je popolnoma zaprla podrta stran hriba. Ko so kalne vode naraslih potokov dosegle skalnati jez, so zadu\xc5\xa1ile trave, grmovje in umorile drevesa. Na mestu tesne doline je nastalo jezero, in iz njegove vode vse do danes \xc5\xa1trlijo ostanki smrekovega gozda. Okoli\xc5\xa1ki pastirji so to jezero imenovali Morilsko jezero. Tako je nastala iz smrti gore voda \xc5\xbeivljenja._NEWLINE__NEWLINE_\xc4\x8ce ob son\xc4\x8dnem sijaju pogleda\xc5\xa1 v jezersko vodo, te bodo pohlevno pogledale nazaj sivo-zelene Esterine o\xc4\x8di._NEWLINE_Druga legenda pove o nastanku jezera tole:_NEWLINE_Ta razli\xc4\x8dica povezuje ime Morilsko jezero s tem, da so ru\xc5\xa1e\xc4\x8de se skale pod seboj pokopale tam paso\xc4\x8dega pastirja skupaj z njegovo \xc4\x8dredo, psom in oslom. Skupaj teko\xc4\x8da voda je od krvi porde\xc4\x8dela, zato so jezero v za\xc4\x8detku imenovali\xc2\xa0\xc2\xbbKrvavo jezero\xc2\xab, pozneje pa obenem tudi\xc2\xa0\xc2\xbbMorilsko jezero\xc2\xab. _NEWLINE_Obstajajo pa \xc5\xa1e druge razli\xc4\x8dice._NEWLINE_Bal\xc3\xa1zs Orb\xc3\xa1n, ki je prvi med svojimi popotovanji po Sedmogra\xc5\xa1kem zapisoval tudi legende, sploh ne omenja kake legende v zvezi z nastankom Krvavega jezera. Najprej pi\xc5\xa1e o legendi N\xc3\xa1ndor Urm\xc3\xa1nczy v enem od svojih potopisom, kjer je ovekove\xc4\x8dil dogodiv\xc5\xa1\xc4\x8dino, ki mu jo je pripovedoval stari Sekej (Sz\xc3\xa9kely=Sedmograj\xc4\x8dan, Transilvanec). Po legendi je v oltarnoskalski votlini prebivajo\xc4\x8di razbojnik iz ditr\xc3\xb3jskega sejma ugrabil prelepo Feren\xc4\x8devo Aniko (Anik\xc3\xb3 Ferenc). Deklica je jokala in prosila za pomo\xc4\x8d gorskega duha. Tedaj so se stene votline odprle in deklica je u\xc5\xa1la. Razbojnik je za\xc4\x8del tako udarjati z gorja\xc4\x8do po skali, da se je hrib sesul, zaprl dolino in pod seboj pokopal razbojnika._NEWLINE__NEWLINE_Ljudska vera je povezala rde\xc4\x8de made\xc5\xbee v jezeru z legendo, po kateri je podirajo\xc4\x8di se hrib pod seboj pokopal v dolini paso\xc4\x8dega pastirja s \xc4\x8dredo vred ter je njihova kri rde\xc4\x8de pobarvala jezersko vodo.'